Foto: AFP «Red Bull» jamoasi piloti, niderlandiyalik Maks Ferstappen «Formula-1» sinfidagi mashinalar ishtirokidagi avtopoygalar bo‘yicha jahon chempionatining to‘qqizinchi bosqichi — Avstriya Gran-prisi g‘olibi bo‘ldi. Marraga ikkinchi bo‘lib «Ferrari» piloti, monakolik Sharl Lekler yetib keldi. Uchinchi o‘rin «Mercedes» poygachisi, finlandiyalik Valtteri Bottasga nasib etdi. Umumiy hisobda britaniyalik Lyuis Hemilton 197 ochko jamg‘argan holda yetakchilik qilmoqda. Ikkinchi o‘rinda Bottas (166 ochko), uchinchi o‘rinda Ferstappen (126 ochko) bormoqda. Konstruktorlar kubogida «Mercedes» (363 ochko) yetakchi, ikkinchi o‘rinda — «Ferrari» (228 ochko), uchinchi o‘rinda — «Red Bull» (169 ochko). Keyingi bosqich 11–14 iyul kunlari Buyuk Britaniyada bo‘lib o‘tadi.